ढाका म्याराथनमा पुष्पालाई पदक
नेपाली धाविका पुष्पा भण्डारीले बंगलादेशको ढाका म्याराथन २०२२ मा कांस्य पदक जितेकी छन् । गत संस्करणकी विजेता पुष्पा यसपालि टाइमिङ सुधारे पनि स्वर्ण रक्षा गर्न असफल रहिन् ।
काठमाडौँ — नेपाली धाविका पुष्पा भण्डारीले बंगलादेशको ढाका म्याराथन २०२२ मा कांस्य पदक जितेकी छन् । गत संस्करणकी विजेता पुष्पा यसपालि टाइमिङ सुधारे पनि स्वर्ण रक्षा गर्न असफल रहिन् ।सोमबार बिहान सम्पन्न बंगबन्धु शेख मुजिब ढाका म्याराथनमा पुष्पाले २ घण्टा ५७ मिनेट ३५ सेकेन्डसहित कांस्य जितेकी हुन् । उनकी प्रतिस्पर्धी भारतीय धाविकाद्वय आरती दत्तात्रय पाटिल (२ घण्टा ५३ मिनेट २८ सेकेन्ड) ले स्वर्ण तथा ज्योति गवाटे (२ घण्टा ५४ मिनेट १४ सेकेन्ड) ले रजत जितेका थिए । पुष्पाले स्वर्ण जितेको पहिलो संस्करणमा पनि ज्योति दोस्रो भएकी थिइन् ।स्वर्ण रक्षा गर्न नसके पनि पुष्पाले अघिल्लो संस्करणमा २ घण्टा ५९ मिनेट ४१ सेकेन्डभन्दा दुई मिनेट बढी समय सुधार गरेकी छन् । उनको उत्कृष्ट टाइमिङ भने २ घण्टा ५० मिनेट ११ सेकेन्डको हो । उनीभन्दा पछाडि श्रीलंकाका दुई खेलाडीले चौथो र पाँचौं स्थानमा रहेर दूरी पार गरे ।पुरुषतर्फ किरणसिंह बोगटी पाँचौं भएका छन् । १३ औं सागका स्वर्ण विजेता किरणले २ घण्टा २३ मिनेट ४३ सेकेन्डमा दौड पूरा गरे । उनी अघिल्लो संस्करणमा चौथो भएका थिए ।पुरुषतर्फ शीर्ष चार स्थानमा भारतीय धावकको वर्चस्व रह्यो । २ घण्टा १६ मिनेट २६ सेकेन्डमा दूरी पार गरेका बुगाथा श्रीनुले स्वर्ण जिते । अर्जुन प्रधान (२ घण्टा २० मिनेट ०६ सेकेण्ड)ले रजत र बेलियाप्पा बोपाइह (२ घण्टा २० मिनेट १४ सेकेन्ड)ले कांस्य जिते । बहादुरसिंह धोनी (२ घण्टा २२ मिनेट ३३ सेकेन्ड) चौथा भए ।